Temeljem članka 30. Zakona o komunalnom gospodarstvu (NN 68/18., 110/18. i 32/20.)  direktor GKP PRE-KOM d.o.o. Prelog, Hrupine 7b, Siniša Radiković dipl. ing. (Isporučitelj komunalne usluge) dana 01. listopada 2024. godine donosi


OPĆI UVJETI ISPORUKE
KOMUNALNE USLUGE
OBAVLJANJE DIMNJAČARSKIH POSLOVA



UVJETI PRUŽANJA KOMUNALNE USLUGE
Članak 1.
Ovim Općim uvjetima isporuke komunalne usluge obavljanja dimnjačarskih poslova uređuju se međusobni odnosi između isporučitelja komunalne usluge i korisnika dimnjačarskih usluga. 

Članak 2.
Određivanje pojmova
ISPORUČITELJ KOMUNALNE USLUGE OBAVLJANJA DIMNJAČARSKIH POSLOVA 
GKP PRE-KOM d.o.o. Prelog – trgovačko društvo

KORISNIK USLUGA OBAVLJANJA DIMNJAČARSKIH POSLOVA 
Fizička ili pravna osoba, vlasnici stambenih objekata, ili poslovnih prostorija (u daljnjem tekstu Korisnik).

DIMNJAČARSKI POSLOVI 
Podrazumijevaju čišćenje dimnjaka, dimovodnih kanala,centralnih i običnih peći i cijevi, kontrola ispravnosti dimovodnih objekata.

NAKNADA ZA DIMNJAČARSKE POSLOVE
Isporučitelj usluge ima pravo na naknadu za obavljanje dimnjačarskih poslova

SEZONA GRIJANJA
Vrijeme kada se svakodnevno koriste dimnjaci,  a traje od 1. listopada do 31. svibnja.
U vrijeme od 1.6.- 30.9. Isporučitelj komunalne usluge dužan je organizirati dežurstva za Korisnike koji koriste dimnjake u ljetnom periodu ili za posebne intervencije.

Članak 3.
Nadzor nad obavljanjem dimnjačarskih poslova obavlja komunalno redarstvo i Policijska uprava Međimurska.

MEĐUSOBNA PRAVA I OBVEZE ISPORUČITELJ I KORISNIKA KOMUNALNE USLUGE OBAVLJANJA DIMNJAČARSKIH POSLOVA 
Članak 4.
Isporučitelj usluge je dužan:
· Redovito čistiti i vršiti kontrolu dimovodnih objekata u stambenim objektima, poslovnim prostorima, postrojenjima i drugim uređajima koji potpadaju pod obavezni pregled i čišćenje
· Očistiti sabiralište čađi u dimnjacima najmanje jedanput godišnje
· U slučaju opasnosti od požara ili opasnosti pod zdravlje ljudi ili imovine građana nastale od posljedice loženja, obaviti dimnjačarske poslove i van radnog vremena, a kada se za to ukaže potreba.
· Dimovodne objekte koje nije moguće valjano očistiti, po potrebi i spaljivati
· Spaljivanje se ne smije vršiti za jakog vjetra, ili kada je velika vrućina. Spaljivanje je potrebno prethodno prijaviti DVD na čijem području se nalazi dimovodni objekt koji se spaljuje.
· Pri spaljivanju dimovodnih objekata poduzeti sve mjere opreznosti i o tom obavijestiti Korisnika dimovodnog objekta, te pri spaljivanju moraju biti prisutna dva dimnjačara.
· Nakon spaljivanja dimovodnog objekta dimnjačar je dužan uvjeriti se da  je uklonjena sva eventualna opasnost od požara. Čađ koja izgara u spaljivanju ne smije se ostaviti u dimovodnom kanalu, te se mora očistiti, a Korisnik je dužan postaviti kod Dimovodnog objekta posudu za odlaganje čađi.
· Ostaviti službenu obavijest o posjetu objektu, ukoliko Korisnika nije zatekao pri posjeti istoga.

Članak 5.
Ako Isporučitelj usluge ustanovi da na dimovodnim objektima postoje nedostatci kao: ispucali zidovi dimnjaka, istrošena vratašca, ugrađeni drveni elementi u zidove dimnjaka, nedostaju dimovodna vratašca, dimnjaci u derutnom stanju, ako su dimnjaci izrađeni od salonitnih cijevi ili je u blizini dimovodnih objekata smješten zapaljiv materijal bilo koje vrste, pozvat će Korisnika dimovodnih objekta da ukloni nedostatke, zapis o nedostacima o stanju dimovodnih objekata upisati u tablet aplikaciju i o tome obavijestiti protupožarnu inspekciju Policijske uprave.

Članak 6.
Isporučitelj usluge je dužan u svom području izvršiti stručni pregled dimovodnih objekata i za njih izraditi katastar dimnjaka. Pri pregledu se mora ustanoviti da li dimovodni objekti odgovaraju zahtjevima koji se odnose na mjere zaštite od požara.

Članak 7.
Isporučitelj komunalne usluge dužan je u vremenu od 1.listopada  do 31. svibnja vršiti dimnjačarske poslove na slijedeći način:
1. U sezoni grijanja Isporučitelj usluge dužan je Korisniku usluge izvršiti ukupno 8 intervencija (čišćenja ili kontrola).
2. Sabiralište čađi u dimnjacima čiste se prema potrebi, ali najmanje jedanput godišnje.
3. Čišćenje peći od gline, štednjaci u domaćinstvu, metalne peći svih vrsta u stanovima i priključne cijevi tih peći obaveza je Korisnika usluge.  Čišćenje tih dimovodnih objekata može obavljati Isporučitelj usluge na zahtjev Korisnika prema cjeniku dimnjačarskih usluga.
Čišćenje dimovodnih objekata obavlja se na zahtjev Korisnika i izvan rokova, uz posebnu naknadu.

Članak 8.
Isporučitelj usluge je dužan za sve radnje koje izvrši voditi evidenciju na tablet računalima. Korisnik usluge je dužan izvršenu uslugu ovjeriti kroz tablet aplikaciju.
Evidencija se sastoji od: 
· Ime i prezime Korisnika
· Datuma čišćenja
· Broj dimnjaka
· Imena i prezimena dimnjačara koji je izvršio uslugu
· Šifra usluge
· Opis vrste usluge
· Vrijeme izvršenja usluge
· Cijene
· Potpisa korisnika

NAČIN OBRAČUNA I PLAĆANJA ISPORUČENE KOMUNALNE USLUGE
Članak 9.
Isporučitelj usluge ima pravo na naknadu za obavljene dimnjačarske poslove.
Isporučitelj usluge sa Korisnikom usluge sklapa pojedinačne Ugovore s Korisnikom usluge   o obavljanju dimnjačarskih poslova.
Obračun se vrši po paušalu svaka 3 mjeseca. Paušalom je  u sezoni grijanja obuhvaćeno ukupno 8 intervencija (čišćenje ili kontrole)
Za dimnjačarske poslove obavljene na zahtjev Korisnika izvan propisanog radnog vremena, izvan određenih rokova i izvan sezone grijanja naknada se naplaćuje po cjeniku.
Isporučitelj usluge će Korisniku ispostaviti račun. 

Članak 11.
Korisnici usluge plaćaju uslugu na temelju važećeg cjenika.
Isporučitelj komunalne usluge dužan je za cjenik Dimnjačarskih poslova i za svaku njegovu izmjenu i dopunu pribaviti prethodnu suglasnost gradonačelnika, odnosno općinskog načelnika JLS na području na kojem se isporučuje komunalna usluga.
Gradonačelnik, odnosno općinski načelnik jedinice lokalne samouprave dužan se očitovati u roku od 60 dana od dana zaprimanja prijedloga za pribavljanje prethodne suglasnosti. Ako se gradonačelnik, odnosno općinski načelnik ne očituje u roku od 60 dana smatra se da je suglasnost dana.

Članak 12.
Korisnik usluge ima mogućnost isporučitelju usluge podnijeti prigovor za ne/izvršenu uslugu.
U slučaju da Korisnici usluga ne plaćaju izvršenu uslugu, Isporučitelj usluge će pokrenuti postupak prisilne naplate svojih potraživanja sukladno zakonskim propisima.

Članak 13.
Ovi Opći uvjeti objavit će se u Službenom glasilu JLS, na njezinom mrežnim stranicama, te na oglasnoj ploči i mrežnim stranicama Isporučitelja komunalne usluge.

Članak 14.
Ovi Opći uvjeti na snazi od dana 01. siječnja 2019. godine.

		
								         Direktor:
								        Siniša Radiković dipl. ing.
